32010R0365
L 107/9
SLUŽBENI LIST EUROPSKE UNIJE
28.04.2010.
UREDBA KOMISIJE (EU) br. 365/2010
od 28. travnja 2010.
o izmjeni Uredbe (EZ) br. 2073/2005 o mikrobiološkim kriterijima za hranu u pogledu enterobakterija u pasteriziranom mlijeku i drugim pasteriziranim tekućim mliječnim proizvodima i bakterije Listeria monocytogenes u soli namijenjenoj za konzumaciju
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 852/2004 Europskog parlamenta i Vijeća od 29. travnja 2004. o higijeni hrane (1), a posebno njezin članak 4. stavak 4.,
budući da:
(1)
Uredbom Komisije (EZ) br. 2073/2005 od 15. studenoga 2005. o mikrobiološkim kriterijima za hranu (2) utvrđuju se mikrobiološki kriteriji za određene mikroorganizme i provedbena pravila kojih se subjekti u poslovanju s hranom moraju pridržavati pri provođenju općih i posebnih higijenskih mjera iz članka 4. Uredbe (EZ) br. 852/2004.
(2)
U skladu s člankom 10. Uredbe (EZ) br. 2073/2005, mikrobiološki kriteriji podliježu preispitivanju kako bi se uzeli u obzir napredak u znanosti, tehnologiji i metodologiji, pojava novih patogenih mikroorganizama u hrani te informacije iz procjena rizika.
(3)
Poglavljem 1. Priloga I. Uredbi (EZ) br. 2073/2005 utvrđuju se kriteriji sigurnosti hrane za bakteriju Listeria monocytogenes u određenoj gotovoj hrani. U dijelu 1.3. navedene su granične vrijednosti za gotovu hranu koja ne pogoduje rastu bakterije L. monocytogenes, osim hrane za dojenčad i za posebne medicinske potrebe. Subjekti u poslovanju s hranom moraju dokazati da proizvodi koje stavljaju na tržište udovoljavaju kriterijima tijekom njihova roka valjanosti.
(4)
U skladu s Uredbom (EZ) br. 178/2002 Europskog parlamenta i Vijeća od 28. siječnja 2002. o utvrđivanju općih načela i uvjeta propisa o hrani, osnivanju Europske agencije za sigurnost hrane i utvrđivanju postupaka o pitanjima sigurnosti hrane (3), sol namijenjena za konzumaciju je gotova hrana. Prema znanstvenim dokazima, postoji mala vjerojatnost da će u uobičajenim okolnostima bakterija L. monocytogenes biti prisutna i preživjeti u soli. Sol namijenjenu konzumaciji potrebno je stoga dodati u bilješku 4. u poglavlju 1. Priloga I. Uredbi (EZ) br. 2073/2005 u kojoj se navodi gotova hrana za koju se ne zahtijeva redovito ispitivanje na prisutnost bakterije L. monocytogenes.
(5)
U skladu s Uredbom (EZ) br. 2073/2005, na enterobakterije u pasteriziranom mlijeku i drugim pasteriziranim tekućim mliječnim proizvodima primjenjuje se kriterij higijene procesa, koji uključuje referentnu analitičku metodu i granične vrijednosti.
(6)
Pokazalo se da je referentnu analitičku metodu ISO 21528-1 koja je predviđena za dokazivanje enterobakterija u pasteriziranom mlijeku i drugim pasteriziranim tekućim mliječnim proizvodima teško koristiti za rutinske analize u okviru samokontrola budući da je veoma složena i dugotrajna. Uzimajući u obzir napredak u metodologiji, referentnu analitičku metodu za dokazivanje enterobakterija u pasteriziranom mlijeku i drugim pasteriziranim tekućim mliječnim proizvodima potrebno je promijeniti te primjenjivati metodu ISO 21528-2, koja je brža i lakše ju je provoditi.
(7)
Referentne metode analize utječu na rezultate ispitivanja. Graničnu vrijednost koja je utvrđena kao kriterij za enterobakterije u pasteriziranom mlijeku i drugim pasteriziranim tekućim mliječnim proizvodima potrebno je stoga na odgovarajući način izmijeniti. Ta bi promjena i dalje jamčila dostatnu granicu detekcije u okviru higijene procesa budući da bi vjerojatni problemi u proizvodnom procesu uzrokovali mnogo veći rast enterobakterija.
(8)
S obzirom na nedavnu promjenu u taksonomiji, naziv Enterobacter sakazakii u Uredbi (EZ) br. 2073/2005 potrebno je promijeniti u Cronobacter spp. (Enterobacter sakazakii).
(9)
Neke od odredbi primjenjivale su se do 1. siječnja 2010., a nove odredbe koje su već utvrđene u Uredbi primjenjivat će se nakon tog datuma. Radi bolje čitljivosti tih odredbi, primjereno je brisati stare odredbe.
(10)
Uredbu (EZ) br. 2073/2005 treba stoga na odgovarajući način izmijeniti.
(11)
Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja, a nije im se usprotivio ni Europski parlament niti Vijeće,
DONIJELA JE OVU UREDBU:
Članak 1.
Prilog I. Uredbi (EZ) br. 2073/2005 mijenja se kako slijedi:
1.
Poglavlje 1. mijenja se kako slijedi:
(a)
redak 1.5. zamjenjuje se sljedećim:
„1.5.
Mljeveno meso i mesni pripravci od mesa peradi namijenjeni za jelo kuhani
Salmonella
5
0
Odsutnost u 25 g
EN/ISO 6579
Proizvodi stavljeni na tržište, tijekom njihovog roka trajanja”
(b)
redak 1.9. zamjenjuje se sljedećim:
„1.9.
Mesni proizvodi od mesa peradi, namijenjeni za jelo kuhani
Salmonella
5
0
Odsutnost u 25 g
EN/ISO 6579
Proizvodi stavljeni na tržište, tijekom njihovog roka trajanja”
(c)
redak 1.24. zamjenjuje se sljedećim:
„1.24.
Dehidrirana hrana za dojenčad i dehidrirana dijetetska hrana za posebne medicinske potrebe za djecu mlađu od šest mjeseci (14)
Cronobacter spp. (Enterobacter sakazakii)
30
0
Odsutnost u 10 g
ISO/TS 22964
Proizvodi stavljeni na tržište tijekom njihovog roka trajanja”
2.
U bilješci 4. u poglavlju 1. dodaje se sljedeća alineja:
„-
sol namijenjena za konzumaciju”.
3.
Dio 2.2. poglavlja 2. mijenja se kako slijedi:
(a)
redak 2.2.1. zamjenjuje se sljedećim:
„2.2.1.
Pasterizirano mlijeko i drugi pasterizirani tekući mliječni proizvodi
Enterobacteriaceae
5
0
10 cfu/ml
ISO 21528-2
Kraj proizvodnog procesa
Provjera djelotvornosti termičke obrade i prevencije rekontaminacije, kao i kvalitete sirovina”
(b)
bilješka (2) zamjenjuje se sljedećim:
„(2)
Za točke 2.2.1., 2.2.7., 2.2.9. i 2.2.10. m = M”
Članak 2.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 28. travnja 2010.